Պանչո Կլաուս

Պանչո Կլաուս (), Սանտա Կլաուսի մեքսիկական տարբերակը, որը մասամբ տարածված է նաև ԱՄՆ-ում՝ հատկապես Տեխասում։ Երբեմն Պանչո Կլաուսը կոչվում է Սանտա Կլաուսի տեխ-մեքս տարբերակ։ 1970-ական թվականների քաղաքացիական իրավունքների համար լատինաամերիկյան շարժման շնորհիվ ի հայտ եկած Պանչո Կլաուսի կերպարը սերտորեն կապված է բարեգործության, նվիրատվության և անապահով երեխաների համար նախատեսված միջոցառումների հետ։

Պատմություն և ավանդույթ 
Հյուսթոնի համալսարանի ակադեմիկոս Լորենցո Կանոն կարծում է, որ Պանչո Կլաուսը առաջին անգամ հայտնվել է ԱՄՆ-ի սահմանից հյուսիս մեքսիկացի բնակիչների «իրենց համար տեղ և տարածություն ստեղծելու» ցանկության շնորհիվ ։ 1970-ական թվականներին այն համընկնել է լատինամերիկյան այնպիսի տոների նկատմամբ հետաքրքրության աճի հետ, ինչպիսիք են Սինկո դե Մայոն և Մեքսիակայի անկախության օրը ։

Ավանդույթի համաձայն՝ Պանչո Կլաուսը ժամանում Է հարավային բևեռից և համարվում է Սանտա Կլաուսի հարավային զարմիկը։ Ի տարբերություն ավելի ավանդական «բարեկամների»՝ Սանտա Կլաուսի կամ Ձմեռ պապի՝ Պանչո Կլաուսը կրում է սև կամ սև ալեխառն մազեր, մորուք, երբեմն բեղեր, գլխին դնում է սոմբրերո, իսկ կարմիր կապայի կամ մուշտակի փոխարեն օգտագործում է պոնչոյի կամ սարափեի թիկնոց։ Եղջերուների սահնակի փոխարեն Պանչո Կլաուսը ճանապարհորդում է էշերին լծված քառանիվ սայլով։ Սանտա Կլաուսից առավել հստակ տարբերելու համար արևմտյան Տեխասում Պանչո Կլաուսին անվանում են Պանչո Կլոս ()։

Պրակտիկա և առավել հայտնի պատկերներ 
Լաբոկայում (Տեխաս), որտեղ ավանդույթը կա 1971 թվականից, Պանչոն այցելում է դպրոցներ, եկեղեցիներ և սուպերմարկետներ։ Ամեն տարի՝ սուրբծննդյան տոներից առաջ կիրակի օրը, Ռոջերս պարկում մեծ բարեգործական տոն է կազմակերպվում, որի ժամանակ աղքատ երեխաներին սնունդ և նվերներ են բաժանում։ Վերջին 30 տարիների ընթացքում Լաբոկայի գլխվոր Պանչո Կլաուսն է եղել 70-ամյա Հուլիան Պերեզը։ Սան Անտոնիոյում Պանչո Կլաուսի դերը կատարում է Ռուդի Մարտինեսը, որը նույնպես այցելում է դպրոցներ, եկեղեցիներ, նվերներ և հնդկահավեր է տալիս հիսուն ընչազուրկ ընտանիքի։

Ամենահայտնի Պանչո Կլաուսներից մեկը՝ Ռիչարդ Ռեյսը, 1981 թվականից պահպանում է ավանդույթը Հյուսթոնում (Տեխաս)։ Ռեյսը կրում է ֆեդորա (գլխարկ) և ամեն տարի իր գործունեությանն օժանդակելու համար կորպորատիվ հովանավորներից հավաքում է 40 000 դոլար։ Ռեյսը և նրա կամավորների «բանակը» քաղաքի առավել աղքատ ընտանիքների երեխաների համար կազմակերպում են անվճար ուտելիքով և նվերներով սուրբծննդյան տոներ։ Ռեյսը և նրա թիմը տարեկան բաժանում են տասը հազար նվեր։ Տարվա ընթացքում նա ծրագրեր է իրականացնում ձերբակալված պատանիներին օգնելու համար՝ օգնելով նրանց վերադառնալ դպրոց, աշխատանք գտնել կամ նույնիսկ տուն։ 2018 թվականին Ռեյսը հոսպիտալացվել է առողջական խնդիրների պատճառով, բայց խոստացել է վերականգնվել և կրկին մասնակցել ամենամյա միջոցառմանը։

Ծանոթագրություններ 

Մեքսիկայի մշակույթ